הוועדה המשותפת לעניין בית פרומין, כנסת 16, פרוטוקול מספר 3, 2004-08-02 10:45

יורי שטרן: אני פותח את הדיון.

יורי שטרן: הצעת חוק מוזיאון הכנסת, התשס"ג-2004 של חבר הכנסת יורי שטרן.

יורי שטרן: בעצם הבקשה שלי היא להצטרף לשורת המציעים של החוק, העניין די טכני אבל בהזדמנות זו נחזור על כמה דברים שקבענו בדיון עצמו.

יורי שטרן: קודם כול, צריך לעשות קריאה?

עדו בן-צבי: בישיבה הקודמת הצבענו על הצעת החוק של חבר הכנסת רן כהן.

עדו בן-צבי: למעשה גם על שתי ההצעות האחרות לא הצבענו.

עדו בן-צבי: עכשיו צריך להצביע של שלוש הצעות החוק הנוספות, לא נקרא את כולן אלא נאמר שזה בנוסח שאושר, בנוסח הצעת החוק של חבר הכנסת רן כהן, ואחר כך נצביע על האיחוד.

עדו בן-צבי: נתחיל בהצעת החוק של חבר הכנסת ניסן סלומינסקי, הצעת חוק מוזיאון הכנסת, התשס"ג-2003, שמספרה פ/1237, בנוסח שאושר בישיבה הקודמת.

יורי שטרן: אני מקיים הצבעה: אושר.

יורי שטרן: אין מתנגדים ואין נמנעים.

עדו בן-צבי: הצעת חוק שמספרה פ/1330, הצעת חוק מוזיאון הכנסת של חבר הכנסת רוני בריזון וקבוצת חברי כנסת, בנוסח שאושר בישיבה הקודמת.

יורי שטרן: אני מקיים הצבעה: אושר.

יורי שטרן: אין נמנעים ואין מתנגדים.

עדו בן-צבי: הצעת החוק של חבר הכנסת יורי שטרן, שמספרה פ/2543, הצעת חוק מוזיאון הכנסת, התשס"ד-2004, בנוסח שאושר בישיבה הקודמת.

יורי שטרן: אני מקיים הצבעה: אושר.

יחזקאל לביא: הצעת חוק זו עוד לא עברה ועדת שרים.

עליזה קן: כל ההצעות לא עברו.

יחזקאל לביא: אם כן, למען הסדר הטוב יש לציין לפרוטוקול שהצעות החוק האלה לא עברו את ועדת השרים.

עדו בן-צבי: כעת יש לקיים הצבעה על בקשה לוועדת הכנסת למזג את ארבע הצעות החוק.

יורי שטרן: לא צריך את ועדת הכנסת.

יורי שטרן: אנחנו מצביעים על מיזוג ההצעות.

יורי שטרן: זה עובר לקריאה ראשונה כהצעה משותפת של כל מציעי החוק.

יורי שטרן: אני מקיים הצבעה: אושר.

יורי שטרן: אין מתנגדים, אין נמנעים.

עדו בן-צבי: סדר המציעים יהיה לפי מה שקובע התקנון, לפי יום ההצבעה, ואם זה באותו יום – לפי המספר.

יעל אחילאה: יש לי שתי הערות לפרוטוקול.

יעל אחילאה: רציתי להזכיר שהממשלה הסכימה להצעות החוק בנושא הזה בתנאי שהן יקודמו בתיאום אתה.

יעל אחילאה: עוד לא היתה ועדת שרים ועוד לא היה תיאום עם הממשלה.

יורי שטרן: לאורך כל הדרך היה תיאום עם משרד האוצר, כבר מהפגישה שהתקיימה אצל יושב-ראש הכנסת עם שר האוצר עצמו.

יורי שטרן: הדבר גם מתקדם בתיאום עם משרד החינוך, התרבות והספורט.

יורי שטרן: אם מגיעים לפשרה עם היזם, המעורבות הממשלתית תהיה מדודה מאוד, וכעיקרון אנחנו רוצים שהמוזיאון החדש שיקום יהיה חלק מתקציב הכנסת.

יעל אחילאה: שוחחתי עם עוזר שר המשפטים, שהוא גם הממונה על ועדת שרים לענייני חקיקה.

יעל אחילאה: הבנתי שהוא לא היה בסוד העניינים, כנראה.

יעל אחילאה: מכל מקום, אנחנו סבורים שיש צורך בהסכמה פורמלית וכן בהחלטה של ועדת שרים לענייני חקיקה לפני שיהיה אפשר להעלות את ההצעה לקריאה ראשונה.

יעל אחילאה: אם יהיו תיאומים עם היזם, אני סבורה שההסכמה צריכה להתקבל בין הצדדים לחוזה, כלומר בין מנהל הדיור הממשלתי והגורמים שחתומים על החוזה ובין היזם.

יעל אחילאה: גם זה צריך להיות במעורבות הממשלה.

יורי שטרן: או שכן או שלא.

יורי שטרן: בסופו של דבר תמיד תהיה מעורבות של הממשלה.

יורי שטרן: אבל יכול להיות שמנהל הדיור הממשלתי לא יצטרך להיכנס לנעליים האלה.

יורי שטרן: יש לנו שתי אפשרויות: הפקעה, ואז זה באמצעות כל המערכות של הממשל, כמובן.

יורי שטרן: האפשרות האחרת היא סיכום עם היזם, שהוא הבעלים של הבניין היום; ואז יכול להיות שהוא יעביר את זה לרשותה של הכנסת.

יורי שטרן: במקרה כזה הסיכומים יהיו סיכומים חוזיים ולא סיכומים של חקיקה.

יורי שטרן: בכל מקרה, החקיקה תקבע את מיסוד המוזיאון עצמו ואת היחסים שבין המוזיאון לבין הכנסת ולבין משרדי הממשלה.

יורי שטרן: בזה אנחנו עוסקים כעת.

יורי שטרן: ההנחיה מהדיון הקודם היתה לשנות את הצעות החוק כך שהמוזיאון בעצם יהווה זרוע של הכנסת ויהיה בפיקוחה ובתקצובה של הכנסת.

יורי שטרן: קבענו את המועצה של האתר הזה, הכוללת חברי כנסת וגם חברי כנסת לשעבר.

יורי שטרן: זהו יצור שאין דומה לו במערכת.

יורי שטרן: לכן גם הסיכומים עם הממשלה הם לא סיכומים בין המחוקקים לבין הממשלה אלא לבין הכנסת לבין ממשלת ישראל.

יורי שטרן: אני לא חושב שנצטרך ועדת שרים.

יורי שטרן: זה גם בלתי אפשרי.

יורי שטרן: הסיכוי להעלות את החוק לקריאה ראשונה הוא רק השבוע, כנראה.

עדו בן-צבי: התברר לי עכשיו שגם השבוע אין אפשרות להניח הצעות חוק.

עדו בן-צבי: קיבלנו הוראה כזאת מהממונה על נוסח החוק.

יחזקאל לביא: אז זה ממילא יחכה לוועדת שרים.

יורי שטרן: מה לגבי הפגרה?

עדו בן-צבי: אי-אפשר.

לאה נס: גם אם יהיה מושב מיוחד?

לאה נס: כי סביר להניח שיהיו כמה מושבים מיוחדים בפגרה הזאת.

לאה נס: אז יהיה סמלי מאוד להציע הצעה כזאת.

יחזקאל לביא: לא, אלא אם כן הממשלה תביא את ההצעה.

עדו בן-צבי: כרגע זה בלתי אפשרי מהבחינה התקנונית.

יורי שטרן: התקנון לא מאפשר זאת באופן טוטלי, או זה יכול לקרות אם תהיה בקשה של הממשלה?

עדו בן-צבי: אני צריך לבדוק את זה יותר לעומק.

רונן בן משה: זה רק באופן חריג.

יורי שטרן: השאלה היא אם זה חריג שמוזכר בתקנון.

לאה נס: השבוע יש הצעות חוק לקריאה שנייה ושלישית.

עדו בן-צבי: אלו הצעות שהונחו בשבוע שעבר או לפני שבועיים.

יורי שטרן: אנחנו נפנה ליושב-ראש הכנסת, אולי הוא ייתן לנו אישור להצעות האלה.

יורי שטרן: יש לו תפקיד פעיל מאוד בקידומן.

יוסי פלדמן: מאחר שדיברו כאן על הסכמים עם היזם, יש לי שאלה: הכנסת יכולה לבקש לראות את תנאי הרכישה בעת העסקה הזאת, כדי ללמוד באיזה נזיד עדשים נמכר המבנה?

יורי שטרן: בישיבה הקודמת היה נציג של מנהל הדיור הממשלתי.

יורי שטרן: הוא ציטט לנו מתוך תנאי המכירה.

יוסי פלדמן: שמישהו יגיש בצורה מסודרת חומר המראה את השיקולים, את הנימוקים, למה היזם קיבל את זה כפי שקיבל, מה היו ההתניות.

יורי שטרן: זה דבר חשוב, כדאי לחקור את כל הפרשייה הזאת מיסודה, אבל בלי קשר לחקיקה.

יוסי פלדמן: ודאי.

יורי שטרן: אני לא רוצה לערבב בין הדברים.

יורי שטרן: זה רק יפריע.

יוסי פלדמן: אבל הכנסת נגעה בנושא והועלו סימני שאלה גדולים בנוגע לכל התהליך וכל התכנון.

יוסי פלדמן: אני רוצה להזכיר: העסקה הוכנה לפני שאושרה תוכנית המקום.

יוסי פלדמן: עד היום אין תוכנית למקום.

יוסי פלדמן: הבטיחו לו הבטחות לפני שהיה על בסיס מה להבטיח.

יוסי פלדמן: סיכמו אתו סיכומים לפני שהיה מה לסכם.

יוסי פלדמן: לא היה שום בסיס חוקי לדבר.

יוסי פלדמן: אי-אפשר לעשות עסקה לפני אישור תוכנית.

יוסי פלדמן: העסקה נעשתה בהתניות.

יוסי פלדמן: כדאי שגם הכנסת וגם הציבור ידעו איך הדברים מתנהלים.

יורי שטרן: שוב, לא צריך לערבב שמחה בשמחה.

יורי שטרן: קידום החקיקה הוא מהלך נפרד לחלוטין מכל החקירות האלה, שיש להן חשיבות משל עצמן.

יורי שטרן: קודם כול משרד האוצר צריך לבדוק זאת.

יורי שטרן: זה שייך לאחת המחלקות שלו.

יוסי פלדמן: יכול להיות שכל התהליך אינו חוקי.

יוסי פלדמן: כדאי לבדוק.

יורי שטרן: התהליך חוקי, אין בזה שום ספק.

יורי שטרן: הנכס הזה נמכר.

יורי שטרן: האיש הוא הבעלים של המקום.

יורי שטרן: אני בכלל לא רוצה לפגוע בזה ולגעת בזה, כי זה יתקע את כל הסיפור לשנים הבאות בבתי משפט.

יורי שטרן: אני לא בטוח שהעסקה היתה תקינה מבחינת מערכת השיקולים של האנשים שהחליטו עליה, אבל זה לא אומר שהיא לא חוקית.

דוד גולדבאום: אני ממונה מחוז ירושלים בדיור הממשלתי במשרד האוצר.

דוד גולדבאום: אני מבקש להתייחס למה שנאמר: המבנה נמכר במסגרת תוכנית שגובשה בין רשויות שונות ומשונות, ובהן עיריית ירושלים, הרל"י, משרד האוצר, משרד החינוך וכו' במסגרת תוכנית לעידוד תיירות במרכז ירושלים לקראת שנת 2000.

יורי שטרן: איך זה שייך לעידוד תיירות?

דוד גולדבאום: בדיעבד כולם חכמים.

יורי שטרן: גם אז, איך מכירת בניין היסטורי והריסתו,

דוד גולדבאום: הבניין נולד למלונאות.

דוד גולדבאום: התוכנית המקורית שקודמה על-ידי עיריית ירושלים והרל"י, בשיתוף עם האוצר, היתה להסב את המקום למקום תיירותי.

דוד גולדבאום: זה היה ביסוד השיקולים.

יורי שטרן: כשזה נמכר זה כבר לא מיועד להיות מלון.

דוד גולדבאום: זה נמכר במצבו התכנוני, כפי שהוא היה.

דוד גולדבאום: זה חלק מהמדיניות של מימוש נכסים שהיתה נהוגה באותה עת.

דוד גולדבאום: הוא נמכר כדת וכדין, עם כל האישורים, עם הבסיס החוקי המוצק ביותר שאפשר לחשוב עליו.

דוד גולדבאום: בעניין הזה אני מציע אפילו לא לגעת.

יוסי פלדמן: אנחנו לא רק שלא ניגע, אנחנו ...

יורי שטרן: סליחה.

יורי שטרן: מר פלדמן, אנחנו לא מפקפקים בכך שהדבר הזה נעשה בחוק.

יורי שטרן: יש לנו ספקות לגבי השיקולים בעניין המכירה ולגבי התנאים שבהם נמכר הבניין.

יורי שטרן: מבחינתי הספקות האלה הם הרבה פחות עניין היסטורי אלא יותר כדי להפיק לקחים לעתיד, כדי שבעתיד נכסים בעלי ערך היסטורי וארכיטקטוני לא יימכרו בתנאים כאלה.

יורי שטרן: את כל שאר הוונדטות תעשו בצורה עצמאית, בלי לערב אותנו.

יורי שטרן: יש לנו מספיק עבודה.

יורי שטרן: הכנסת כבר לא מקימה ועדות חקירה פרלמנטריות, בוודאי לא לנושא הזה.

דוד גולדאום: הערה חשובה נוספת: במסגרת מימוש הנכסים בהחלט היו מודעים לערך הארכיטקטוני וההיסטורי של המבנה.

דוד גולדאום: חלק מתנאי המכירה היו שימור החזית.

דוד גולדאום: זה מה שנשאר לשמר.

יורי שטרן: לכן אישרתם להרוס את הבניין.

דוד גולדבאום: לא אישרו להרוס את הבניין, הבניין הוא הרוס כבר מזמן, בפנים.

דוד גולדבאום: נשאר לשמר רק את החזית, והיא משומרת.

קריאה: לא נכון.

דוד גולדבאום: לא אכנס לוויכוח בנושא שימור.

יורי שטרן: התברר שזה לא נכון.

יורי שטרן: התברר שזה לא נכון.

יורי שטרן: לשמחתנו כן אפשר לשחזר את אולם המליאה.

דוד גולדבאום: מישהו מהנוכחים היה בפנים?

יורי שטרן: כן.

יצחק שוויקי: יש תוכניות.

יורי שטרן: אני נותן את זכות הדיבור לגב' אבידר.

דנה אבידר: דיברנו בישיבה הקודמת על כך שצריך לשנות את השם, כדי לא להיקלע לתוך חוק המוזיאונים.

דנה אבידר: התבקשנו להציע הצעות.

דנה אבידר: אני מגישה ליושב-ראש הצעות לכמה שמות.

דנה אבידר: לא חשבנו עליהן הרגע, הכול אחרי בדיקה בתזאורוס העברי.

דנה אבידר: נציע הצעות בשלב שהנושא יידון, וכמובן כולם מוזמנים להציע.

יורי שטרן: הצעות באמת יפות: "בית ראשית הכנסת".

יחזקאל לביא: זה לא בית ראשית הכנסת.

יחזקאל לביא: בית ראשית הכנסת הוא בתל-אביב.

דנה אבידר: אבל זאת הכנסת הראשונה.

יורי שטרן: "משכן הדמוקרטיה והפרלמנטריזם הישראלי" – זאת כותרת המשנה.

יורי שטרן: אפשרות אחרת: "נחלת הכנסת".

יורי שטרן: אם כך, אנחנו חברי הכנסת, כל עוד אנחנו בכנסת, יש לנו חלק בנחלה?

יורי שטרן: אנחנו מתנחלים?

יורי שטרן: אפשרות אחרת: "משכן לתולדות הכנסת, הדמוקרטיה והפרלמנטריזם בישראל/ הישראלי".

יורי שטרן: אפשרות אחרת: "משכן תולדות הכנסת".

יורי שטרן: עוד אפשרות: "בית גנזי הכנסת".

יורי שטרן: אפשרות חמישית: "מכון הכנסת".

יורי שטרן: אפשרות שישית: "הדביר".

דנה אבידר: אני יודעת שהדתיים אולי יתנגדו לזה, אבל זאת מילה נרדפת להיכל, למשכן בעברית.

יחזקאל לביא: הדביר זה קודש הקודשים.

דנה אבידר: עשו במילה שימוש מושאל.

יורי שטרן: אחר כך יש הצעה עוד יותר טובה: "מפתן הדמוקרטיה והפרלמנטריזם".

יורי שטרן: זאת כותרת המשנה.

דנה אבידר: המפתן הוא כניסה אל משהו.

יחזקאל לביא: מקום שדורכים עליו, זה בסדר.

יורי שטרן: קודם כול, תודה רבה.

יורי שטרן: אני חושב שיש כאן גרסאות שיכולות להיות יסוד לשם חדש.

יורי שטרן: המקום לא גדול, אבל אם היינו מכניסים לבניין גם את הפרלמנטריזם היהודי, לא רק את הפרלמנטריזם הישראלי,

יחזקאל לביא: הבונדיסטים בוורשה לא היו מסכימים לזה.

יורי שטרן: סבתי היתה בונדיסטית, אבל לא חברת הפרלמנט.

יחזקאל לביא: כ-25% מכלל הכוח היהודי בפולין היה בונדיסטי.

דנה אבידר: עם כל האהדה שלי לעניין היהודי, אני חושבת שבית הפרלמנטריזם הישראלי, כריבונות ישראלית, כולל גם את המיעוטים במדינת ישראל, ולכן לייחד את זה לפרלמנטריזם היהודי – זה נראה לי לא חוקי.

יורי שטרן: לדעתי הפרלמנטריזם הישראלי על כל גווניו, כולל ייצוג המיעוטים, הוא פרלמנטריזם יהודי – המשך של מסורת ניהול עצמי שהיתה בקהילות, ולכן זה לא סותר.

יורי שטרן: פרלמנטריזם יהודי הוא לא רק פרלמנטריזם של היהודים.

יורי שטרן: במדינה היהודית הפרלמנטריזם היהודי כולל גם את ייצוג המיעוטים.

יורי שטרן: אבל זה בדיון הבא.

יורי שטרן: אם אנחנו חושבים על חיזוק הקשר עם התפוצות, אם אנחנו רוצים להחיות את הפרויקט שהיית כל כך פעילה בו – פרויקט המפגשים התקופתיים בין חברי הפרלמנטים היהודיים מכל העולם – זה יכול להוות הבסיס הפיזי.

דנה אבידר: זה נכון.

יעל אחילאה: יש לי הערה לתחולת סעיף 3(ג) לחוק יסוד: משק המדינה.

יעל אחילאה: בישיבה הקודמת נידונה השאלה אם מדובר בהצעת חוק תקציבית.

יעל אחילאה: רציתי להפנות את תשומת לב הוועדה לנוסח המדויק של הסעיף: "הצעת חוק תקציבית – הצעת חוק שמתקיימים בה כל אלה: הממשלה לא נתנה את הסכמתה לעלות התקציבית".

יעל אחילאה: במצב היום הממשלה נתנה הסכמה להעברת ההצעות בקריאה טרומית וביקשה ששאר הפרטים יתואמו אתה, בין השאר העלות התקציבית.

יעל אחילאה: לדעתנו יש צורך בהסכמה פוזיטיבית של הממשלה, ולא כמו שדובר בישיבה הקודמת.

יעל אחילאה: נאמר אז שייתכן שאי-ההתנגדות של הממשלה בקריאה הטרומית מוציאה את ההצעות מגדר ההגדרה של הצעה תקציבית.

יעל אחילאה: לדעתנו זה לא נכון.

יורי שטרן: קודם כול, אין לי ספק שיהיו לנו 51 חברים שיצביעו בעד.

יורי שטרן: השאלה היא רק אם הם יהיו נוכחים בישיבה.

יצחק שוויקי: גם בהצעה הטרומית היה כמעט רוב של 51.

יצחק שוויקי: היו שלושה שהצביעו נגד.

יורי שטרן: לפני שפוסקים כך או אחרת בנוגע לפעולה מול היזם, אין אפשרות למדוד את העלויות.

יורי שטרן: אם הכנסת מתקצבת את זה מתקציבה, גם לכאן נכנסים סימני שאלה נוספים: האם נעשה את זה מהתקציב הקיים של הכנסת, האם נבקש תוספת תקציב מהממשלה?

יורי שטרן: זאת הצעה מיוחדת מאוד.

יורי שטרן: היא לא דומה להצעות חוק אחרות, כי כאן הכנסת מחליטה משהו שמחייב אותה, שקשור לענייניה הפנימיים כמעט.

יורי שטרן: לכן אני מניח שנסכם עם הממשלה שזה יעבור בקריאה ראשונה בלי החיובים האלה.

יורי שטרן: נבדוק אם יהיה אישור מיושב-ראש הכנסת.

יעל אחילאה: רק רציתי להעלות את השאלה.

יורי שטרן: יש עוד מישהו שמבקש לדבר?

יורי שטרן: אם כן, אישרנו את הצעות החוק לקריאה ראשונה, אני מוסיף את הקול שלך, חברת הכנסת נס, כי קודם היתה הצבעה פה אחד, ועכשיו יש שני חברי כנסת.

דוד גולדבאום: אני מייצג את אגף החשב הכללי אך נתבקשתי לייצג גם את אגף תקציבים בנושא הזה.

דוד גולדבאום: מבחינתם, וגם מבחינתנו, עדיין אין כל הסדר תקציבי ואין שום ביסוס לגבי עלויות.

דוד גולדבאום: זאת נקודה שחשוב להבהיר.

יורי שטרן: שר האוצר הבטיח הבטחה, ואחר כך היא גם יצאה לתקשורת בהסכמתו.

יורי שטרן: ההבטחה שלו היתה לממן את עלויות הפעולה הזאת אפילו אם זה יגיע לידי הפקעה.

דוד גולדבאום: יכול להיות.

דוד גולדבאום: כרגע אנחנו לא יודעים על ההתחייבות הזאת.

יורי שטרן: נבקש מהשר לספר לפקידיו את מה שסיפר לנו.

יורי שטרן: יש עוד רעיונות, הצעות לשם?

שנית פנחסי: האם התקדם משהו בעניין ההחלטה אם להשאיר את העניין בידי שרת החינוך, התרבות והספורט או להעביר את זה לסמכות יושב-ראש הכנסת?

שנית פנחסי: עכשיו זה מעורבב.

עדו בן-צבי: בסיום הישיבה הוחלט להעביר את זה ליושב-ראש הכנסת.

יורי שטרן: העבודה הזאת לא נסתיימה.

יורי שטרן: נתייעץ גם עם היועצת המשפטית של הוועדה.

יורי שטרן: אולי נעביר את ההצעות האלה בלי התיקון המהותי הזה, כי הוא מחייב הרבה מאוד שינויים.

יורי שטרן: השינויים האלה – מן הראוי שייעשו בעצה אחת אתכם, קודם כול, כי אתם הייתם המשרד הראשי האחראי עד כה, על-פי הגרסאות של החוק הזה.

יורי שטרן: לכן אולי נשאיר את זה כך בינתיים.

יורי שטרן: אבל הרעיון הוא שזה יהיה מוסד מטעמה של הכנסת.

שנית פנחסי: אנחנו מסכימים, ואם משנים את זה ממוזיאון למילה אחרת, אין סיבה שיהיה באחריות השרה, אם זאת המגמה.

יורי שטרן: עוד לא שינינו.

יורי שטרן: יכול להיות שהשמות שגב' אבידר נתנה נכונים יותר ממוזיאון, כי "מוזיאון" – זה נשמע סטטי ורטרואקטיבי יותר, ואנחנו רוצים מקום פעיל.

עידית עמיחי: "בית ראשית הכנסת".

יוסי פלדמן: זה הטוב ביותר.

יצחק שוויקי: אפשר להגיד שזו שלוחה, שזה שייך לכנסת.

יצחק שוויקי: לא מכון אלא שלוחה.

יעל אחילאה: חשבתי להציע שהוועדה תכין נוסח שכולל את התיקונים שעליהם דובר בישיבה הקודמת, ויכול להיות שיהיו תיקונים נוספים.

יורי שטרן: יש תיקונים טכניים – דיברנו על הרכב המועצה, למשל, על ההפרדה בין המועצה לבין ההנהלה, שההנהלה לא תכלול את חברי הכנסת וכו'.

יורי שטרן: אלו תיקונים שייכנסו.

יורי שטרן: התיקון המהותי מאוד – שזה לא יהיה מוסד ממשלתי אלא של הכנסת – אולי מחייב דיון נוסף.

יורי שטרן: יכול להיות שבשלב הזה לא כדאי לעשות זאת.

יעל אחילאה: מה שייעל את העבודה בין הכנסת לממשלה הוא לקבל מהוועדה נוסח שמקובל על הוועדה, כולל התיקונים, כדי שהממשלה תוכל להעלות אותו לוועדת שרים, ואז אולי יהיה אפשר להשיג תיאום עם הממשלה.

שנית פנחסי: וָלא לא יהיה על מה להצביע.

יורי שטרן: יש אפשרות להצבעה טלפונית בוועדת שרים לחקיקה?

יחזקאל לביא: תקנונית יש, ודאי.

יחזקאל לביא: על-פי תקנון עבודת הממשלה כל ועדה מוועדות השרים או מליאת הממשלה יכולות לקבל החלטה במשאל טלפוני.

יורי שטרן: יכול להיות.

יורי שטרן: אני לא חושב שתהיה התנגדות.

יורי שטרן: תודה רבה.